Rikked ei lase piraadikütist Vene sõjalaeva koju, kirjutab Delfi.ee ning jätkab, et Somaalia vetes piraadijahti pidav Venemaa Balti mere laevastiku raketifregatt Neustrašimõi ei saa tõsiste tehniliste rikete tõttu pöörduda India ookeanilt tagasi kodusadamasse.    Anonüümne allikas laevastiku staabis teatas infoagentuurile Interfax, et Neustrašimõi pidi saabuma Kaliningradi oblastis asuvasse Baltiiski (aastani 1946 Pillau) 4. veebruaril, kuid nüüd lükkub see vähemalt kuu keskpaigani edasi.    Tundmatu Balti laevastiku ohvitser teatas agentuurile, et sõjalaeval on pärast Somaalia missiooni algust avastatud üle kahekümne rikke, milledest mõned mõjutavad tõsiselt tema sõidukiirust.    Muu hulgas on rivist välja läinud ka üks Neustrasimõi diiselgeneraatoritest. Agentuuri allika sõnul laev "sisuliselt roomab", selle asemel, et normaalse kiirusega edasi liikuda. Lisaks märgitakse, et Neustrašimõi tehnikale on mõjunud halvasti ka Lääne-Aafrika kuum kliima, milles ta on viibinud alates 2008.  aasta lõpust.    Ohvitser jutustas, et fregatist on saanud "tööloom, mida saadetakse kõikidele laevastikulise ja rahvusvahelise tähtsusega sündmustele". Ja hoolimata sellest, et mehhanisme aeg-ajalt remonditakse, annavad pikkadel rännakutel endast üha tihedamalt märku erinevad rikked.    Ametlikke kanaleid pidi pole seda informatsiooni veel kinnitatud.    Raketifregatt Neustrašimõi väljus Baltiiskist septembri lõpus ja alustas oktoobri lõpus Somaalia rannikut ning läheduses  asuvaid mereteid. Enne seda jõudis ta osaleda rahvusvahelisel õppusel Baltops, külastada Saksamaad ja Prantsusmaad ning harjutada sõjalisi ülesandeid.    11. jaanuaril 2009 saabus piirkonda Vaikse ookeani laevastiku Udalõi-klassi suur allveetõrjelaev Admiral Vinogradov, mis hakkas kaubalaevu eskortima ja vahetas välja Neustrašimõi, mis pidi kodusadamasse naasma.    Jastreb-projekti (e k pistrik) raketifregatt Neustrašimõi võeti Balti mere laevastiku teenistusse 1993. aastal. Tema relvastusse  kuuluvad laevadevastased ja õhutõrje raketikompleksid, universaalne 100-millimeetrine suurtükk, torpeedoaparaadid ja reaktiivsed miinipildujad. Samuti on tema pardal mereväekopter Ka-27.